Utilfredsheden med statsminister Helle Thorning-Schmidt (S) og hendes politik er udbredt hos langt de fleste af de vælgere, der i september 2011 gav hende magten.

I en måling, som Rambøll/Analyse Danmark har lavet for Morgenavisen Jyllands-Posten, svarer 71 procent "nej" på spørgsmålet om, hvorvidt "regeringen har gennemført den politik, du forventede før valget?".

Blandt vælgere, der stemte på Socialdemokraterne, SF, De Radikale og Enhedslisten, kan blot 21 procent svare "ja" til, at regeringen har indfriet forventningerne.

Politisk ordfører Magnus Heunicke (S) forklarer utilfredsheden med beskyldningerne om løftebrud.

- Der er ingen tvivl om, at hele debatten om løftebrud har fået for meget plads. Når den får lov til det, vil det smitte af på folks opfattelse.

- Men vi er en mindretalsregering, der skal søge kompromiser, og derfor er alt ikke blevet, som vi gerne ville før valget, siger han til Jyllands-Posten.

Målingen er gennemført, før trepartsforhandlingerne om øget arbejdstid brød sammen fredag.

Den viser også, at 53 procent af samtlige vælgere foretrækker Lars Løkke Rasmussen (V) som statsminister, mens kun 29 procent helst vil have Helle Thorning-Schmidt.

/ritzau/